**Veliko anketiranje mladih o potrebama i problemima u Nišu**

Kancelarija za mlade Grada Niša u saradnji sa RRA Jug , a uz podršku U-report platforme organizuje veliko ispitivanje mladih o njihovim potrebama i problemima. U planu je da se istraživanje koristi i u procesu izrade Strategije za mlade Grada Niša za period 2021. – 2026. godine i Akcionog plana za njeno sprovođenje. Mladi mogu popunjavati ankete iz šest oblasti: obrazovanje i zapošljavanje mladih, socijalna inkluzija i zdravlje mladih, bezbednost mladih i budućnost nakon kovida, kultura mladih, mobilnost i informisanje, slobodno vreme, aktivno učešće mladih u društvu, volonterski rad.

Ono što je važno istaći jeste to da se sve ankete popunjavaju onlajn, a svi oni koji ne poseduju pametne telefone, ankete mogu popuniti u prostorijama Kancelarije za mlade Grada Niša (Oficirski dom – Orlovića Pavla br. 28a).

Sve što je potrebno da mladi ljudi urade jeste da kliknu na jedan od sledeća dva linka:

* <https://bit.ly/ursrbija> nakon čega se automatski otvara **VIBER** javni nalog U-Reporta. Naredni korak je da u okviru Viber chat-a pošalju reč “**ANKETA**” i to je sve!

Ili

* <http://m.me/ureportsrbija>, nakon čega se automatski otvara **FACEBOOK MESSENGER** (automatski se započinje proces registracije!)

Kako poručuju iz Kancelarije za mlade Grada Niša, proces je vrlo jednostavan, putem jednog od gore navedenih linkova mladi se registruju na U-report platformu i u narednih 6 dana od njihove registracije automatski dobijaju po jednu anketu. Ankete su anonimne.